Wojerecy (SN/MWj). Po tym zo je Budyski wokrjesny sejmik na swojim posedźenju 13. junija koncepciju ležownosćow wobzamknył, reaguje město Wojerecy na to ze zjawnym listom. Podpisali su jón nimo wyšeho měšćanosty Stefana Skory (CDU) předsydźa frakcijow měšćanskeje rady CDU, Lěwicy, SPD a Aktiwne Wojerecy. W koncepciji ležownosćow bě wokrjesny sejmik wobzamknył, koncentrować wokrjesne zarjadnistwo w Budyšinje a w Kamjencu a nimo toho wotnajeć Budyske dwórnišćo za zarjadniske zaměry. We Wojerecach ma porno tomu „rozšěrjeny wobydlerski běrow“ zwostać. Koncepcija dale předwidźi, zo změje wokrjesne zarjadnistwo w lěće 2025 w Budyšinje 600 dźěłowych městnow, w Kamjencu 700 a we Wojerecach 50.
Hač do srjedź 19. lětstotka njemějachu w Běłym Chołmcu žanu šulu, ale podawachu wučbu w drjewjanej bróžni. Jako Łazowski farar so Handrij Zejler za to zasadźeše, tamniše wuknjenske a wuwučowanske poměry polěpšić. Wokoło 1850 natwarichu tuž jednoposchodowu, masiwnu šulu z rjadowniskej rumnosću a bydlenskej stwu za wučerja. Wučba bě tehdy serbska, wo čimž swědči list z lěta 1869, w kotrymž Zejler swojej dźowce pisa, zo je so jenička šulerka z Běłeho Chołmca na němskej konfirmaciji wobdźěliła. Dokelž běchu poměry přiwšěm njeznjesliwe – w štyrjoch lětnikach naraz wjace hač 100 dźěći w jednej rumnosći wuwučowachu – su šulu do Prěnjeje swětoweje wójny wo dalšej rjadowniskej rumnosći powjetšili a nad nimaj wučerske bydlenje wutwarili. Wot lěta 1920 mějachu nětko stajnje třoch wučerjow.
Po Druhej swětowej wójnje přińdźechu tež do Běłeho Chołmca nowowučerjo, kotřiž zdźěla hišće žane pedagogiske wukubłanje njemějachu. Mjez 16 w powójnskich lětach skutkowacymi nowowučerjemi běchu štyrjo Serbja, mjez nimi Jurij Michałk z delnich Sulšec.
Dźiwja honjeńca po awtodróze
Połčnica/Słona Boršć. Po něhdźe 25 kilometrow dołhej honjeńcy za ćěkacym Renaultom je policija wčera rano jeho wodźerja nachwilnje zajała. Krótko po třoch chcychu zastojnicy w Pólskej přizjewjene awto kontrolować, šofer pak stupi na płun, wotjědźe z wulkej spěšnosću na awtodróhu a dale do směra na Zhorjelc. Sobujěducy w Renaulće mjetachu po puću bencinowe kanistry a dalše wěcy na jězdnju. Mjez Porchowskej horu a wotpočnišćom Hornja Łužica awto dwójce zasta, njeznatej wosobje z njeho wuskočištej a ćeknyštej do ćmy. Renault jědźeše dale a zasta skónčnje krótko do awtodróhoweho wotpočnišća Hornja Łužica. Tam da so 23lětny šofer bjez spřećiwjenja wot policistow zajeć. Po puću ćeknjenej wosobje je policajski helikopter hač do pózdnjeho dopołdnja podarmo pytał.
9. a 10. julija nadźijeja so Njebjelčanska gmejna a jeje towarstwa na prawje wjele wopytowarjow, hdyž přewjedu swój mjeztym hižo dwacety Mjezynarodny gmejnski swjedźeń.
Njebjelčicy (HS/SN). Na dlěši čas wjacednjowski swjedźeń z kopicu kulturnych a sportowych zarjadowanjow wuhotować, swědči wo wutrajnosći a prócy zhromadnosć hajić a spěchować. W popřewrótowej euforiji zrodźichu Njebjelčanska gmejnska rada, tehdyši wosadny farar Michał Brězan a wjesnjanosta Tomaš Čornak (CDU) mysličku, kulturne wulkozarjadowanje do žiwjenja zwołać. Tajke zwoprawdźić pomhaše jim partnerska komuna z Bad Honnefa. A tak wotmě so w Njebjelčicach w juliju 1992 prěni Mjezynarodny gmejnski swjedźeń. Mjezynarodny bě wón tohodla, dokelž mějachu hižo do přewróta styki k wuchodnym susodam a dokelž běchu nowe do zapadneje Europy k tomu přišli. Rozsudne pak bě, zo su towarstwa w gmejnje za tónle zaměr swoje mocy zjednoćili.
Róžant (SN/mwe). Wjace hač 2 000 dźěći z cyłeje Sakskeje a biskopstwu Drježdźany-Mišno přisłušaceje kónčiny Durinskeje bě so dźensa dopołdnja do Róžanta podało, zo bychu na hnadownym městnje swoje putnikowanje dožiwili. Tajke so kóžde druhe lěto wotměwa, a nimo Róžanta swjeća holcy a hólcy wulku putnisku Božu mšu we wotměnje z Wechselburgom. Dźensa bě jeje hłowny celebrant něhdyši Drježdźansko-Mišnjanski biskop Joachim Reinelt. Prědował je dźěćacy dušepastyr biskopstwa Ralph Kochinka. Kemše na rjenje wuhotowanej Róžeńčanskej putniskej łuce – byrnjež so rano hišće mócnje dešćowało – wobrubichu Drježdźanski dźěćacy chór a serbske šole. Berlinska kapała Patchwork spěwarjow přewodźeše. Mjez próstwami běchu tež serbske. Prjedy hač so putnikowanje popołdnju z nyšporom zakónči, móžachu so dźěći we wobłuku mnohich zaběrow tež kreatiwnje pospytać.
Hranicy Sakskeje a Braniborskeje přesahowacy turistiski zwjazk ma přichodnje turistisku informaciju „Łužiska jězorina“ wobhospodarjeć. Na to je so wčera Wojerowska měšćanska rada dojednała.
Wojerecy (AK/SN). Swoju turistisku informaciju „Łužiska jězorina“ woteda město Wojerecy do noweje zamołwitosće. Kónc tohole lěta wupowědźi město zrěčenje, po kotrymž so Łužiska hala tzwr wo turistisku informaciju stara. Wot 2017 ma tónle nadawk hranicy přesahowacy turistiski zwjazk Łužiska jězorina přewzać. Wón přewozmje za to trěbnych štyrjoch sobudźěłaćerjow kaž tež wuhotowanje a techniku direktnje wot Łužiskeje hale. Tole je wjetšina měšćanskeje rady na wčerawšim posedźenju wobzamknyła. Tak sćěhowachu zhromadny namjet frakcijow CDU, SPD a Lěwicy. Martin Schmidt (CDU) hłosowaše přećiwo tomu, Ralph Büchner (Lěwica) kaž tež Katrin Kiefel a Hans-Joachim Donath (Aktiwne Wojerecy) so hłosa wzdachu.
szl_Latn pol_Latn szl_Latn szl_Latn bos_Latn szl_Latn szl_Latn szl_Latn szl_Latn szl_Latn